31986R1797
L 157/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 1797/86 AL CONSILIULUI
din 9 iunie 1986
de eliminare a anumitor taxe poștale de prezentare la vamă
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 235,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât Decizia 79/8/CEE a reprezentanților guvernelor statelor membre ale Comunității Economice Europene, reuniți în cadrul Consiliului din 18 decembrie 1978 privind eliminarea anumitor taxe poștale de prezentare la vamă (4), a pus capăt perceperii de taxe de prezentare la vamă pentru loturile de mărfuri expediate dintr-un stat membru, care beneficiază la import de scutire de taxe pe cifra de afaceri și de accize;
întrucât, ulterior, autoritățile unor state membre au continuat să perceapă astfel de taxe pentru alte loturi de mărfuri comunitare expediate dintr-un stat membru;
întrucât este de dorit ca piața internă comunitară să fie consolidată prin reducerea și, în măsura în care este posibil, eliminarea formalităților și taxelor aplicabile schimburilor de mărfuri comunitare dintre statele membre; întrucât eliminarea definitivă a taxelor poștale de prezentare la vamă în schimburile intracomunitare ar contribui semnificativ la realizarea acestui obiectiv, producând un efect vizibil și imediat asupra schimburilor în cauză, în beneficiul cetățenilor europeni;
întrucât tratatul nu a prevăzut competențele necesare în acest sens, altele decât cele menționate la articolul 235,
ADOPTĂ PREZENTUL REGULAMENT:
Articolul 1
Nu se mai percep taxe poștale de prezentare la vamă pentru loturile de mărfuri expediate dintr-un stat membru care îndeplinesc condițiile prevăzute la articolele 9 și 10 din tratat.
Articolul 2
Prin derogare de la articolul 1, dispozițiile în vigoare în Spania și Portugalia cu privire la taxele poștale de prezentare la vamă pentru schimburile cu țări terțe se pot aplica în aceleași condiții schimburilor efectuate în interiorul Comunității, atâta timp cât pentru schimburile în cauză se percep drepturi vamale.
Articolul 3
Prezentul regulament intră în vigoare la 1 ianuarie 1988.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 9 iunie 1986.